**OBRAZLOŽENJE IZMJENA I DOPUNA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

Zbog bitno promijenjenih gospodarskih okolnosti i nužnosti osiguravanja sredstava za financiranje mjera i aktivnosti u borbi s epidemijom koronavirusa Vlada Republike Hrvatske je na sjednici održanoj 2. travnja 2020. godine donijela Zaključak o ograničavanju rashoda proračunskih i izvanproračunskih korisnika državnog proračuna zbog promjene gospodarskih okolnosti uslijed epidemije koronavirusa i Odluku o ograničavanju korištenja sredstava predviđenih Državnim  proračunom Republike Hrvatske i financijskih planova izvanproračunskih korisnika državnog proračuna za 2020. godinu.

Točkom 2. spomenutog Zaključka zadužuju se izvanproračunski korisnici državnog proračuna za provedbu mjera usmjerenih na ograničavanje korištenja sredstava predviđenih financijskim planovima za 2020.godinu.

U skladu s navedenim, a uvažavajući odredbe članka 7. Stavka 3. Zakona o proračunu (NN 87/08, 136/12 i 15/15) Fond je izradio Izmjene i dopune Financijskog plana Fonda za zaštitu okoliša i energetsku učinkovitost za 2020. godinu (dalje: Izmjene).

Planirani prihodi i primici smanjuju se za 157.846.005,00 kn i iznose 1.872.529.495,00 kn.

Planirani rashodi i izdaci smanjuju se za 155.002.550,00 kn i iznose 2.282.466.500,00 kn.

PRIHODI

Prilikom izrade Izmjena u dijelu koji se odnosi na prihode od naknada, uzet je u obzir očekivani pad prihoda u gospodarstvu uzrokovan epidemijom koronavirusa i primjena prijedloga Akcijskog plana za smanjenje neporeznih i parafiskalnih davanja 2020.

Ukupni prihodi smanjuju se za 157.846.005,00 kn i iznose 1.870.029.495,00 kn, a najznačajnije smanjenje odnosi se na prihode sa osnove naknada od posebnih kategorija otpada i prihode od nestavljanja biogoriva na tržište.

RASHODI

Planirani rashodi Fonda za 2020. godinu smanjuju se za 155.002.550,00 kn i iznose 1.869.466.500,00 kn.

Najznačajnije smanjenje izvršeno je u okviru rashoda za Gospodarenje s posebnim kategorijama otpada i to za 126.550.000,00 kn. Programi i projekti energetske učinkovitosti smanjuju se za 28.080.350,00 kn, Administrativno upravljanje i opremanje smanjuje se za 13.293.700,00 kn dok se Programi i projekti zaštite okoliša povećavaju za 12.921.500,00 kn.

RAČUN FINANCIRANJA

Planirani primici od financijske imovine i zaduživanja nisu se mijenjali i iznose 2.500.000,00 kn. Planirani izdaci za financijsku imovinu i otplatu zajmova također se nisu mijenjali i iznose 413.000.000,00 kn.

POSEBNI DIO

# **ADMINISTRATIVNO UPRAVLJANJE I OPREMANJE**

Rashodi za Administrativno upravljanje i opremanje smanjeni su u iznosu od 13.293.700,00 kn na način da su planirani u iznosima neophodnim za obavljanje osnovnih poslova i funkcija Fonda, a sve sukladno Odluci o ograničavanju korištenja sredstava predviđenih državnim proračunom RH i financijskim planovima izvanproračunskih korisnika državnog proračuna za 2020. godinu (NN 41/20).

# **PROGRAMI I PROJEKTI ZAŠTITE OKOLIŠA**

# **Gospodarenje otpadom - Izgradnja centara za gospodarenje otpadom (K200003)**

Planirana sredstva se smanjuju za 8.039.000,00 kn zbog kašnjenja u planiranoj realizaciji projekata.

# **Oporaba otpada i iskorištavanje vrijednih svojstava otpada (K200004)**

Planirana sredstva povećavaju se za 30.000,00 kn iz razloga što izrada projektne dokumentacije za ishođenje građevinske dozvole u cilju građenja reciklažnog dvorišta nije realizirana do konca 2019. godine te je Fond produžio sufinanciranje iz razloga da se jedinici lokalne samouprave omogući realizacija građenja u okviru OPKK.

# **Zaštita, očuvanje i poboljšanje kakvoće zraka, tla, voda i mora (K200005)**

Smanjenje planiranih sredstava za 672.000,00 kn rezultat je smanjenja negativnih tečajnih razlika za 1.000.000,00 kn uz istovremeno povećanje sredstava za pomoći za ranije preuzete obveze temeljene na Odluci Vlade Republike Hrvatske za 327.958,44 kn.

# **Poticanje obrazovnih, istraživačkih i razvojnih aktivnosti u području zaštite okoliša (K200007)**

Planirana sredstva smanjuju se za 54.000,00 kn iz razloga što je Fond sukladno Odluci o ograničavanju korištenja sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu obustavio Javni natječaj za aktivnost edukacija u području zaštite okoliša.

# **Ostali projekti i programi zaštite okoliša (K200008)**

Planirana sredstva smanjuju se za 6.851.600,00 kn zbog kašnjenja u realizaciji mjera iz Plana za gospodarenje otpadom RH za razdoblje 2016.-2022.

# **Gospodarenje otpadom-izgradnja županijskog centra za gospodarenje otpadom-Kaštijun (K200009)**

Potpisanim Sporazumom br. 2020/000187 o zajedničkom financiranju troškova nadogradnje Županijskog centra za gospodarenje otpadom Kaštijun utvrđena je obveza sudjelovanja Istarske županije i Grada Pule u sufinanciranju projekta, te se ovim povećava samo udio njihovog lokalnog sufinanciranja u iznosu od 3.945.000,00 kn koji se planirao u prihodima Fonda.

**Sanacija odlagališta komunalnog otpada sufinancirana iz EU (K200012)**

Planirana sredstva se smanjuju za 1.000.000,00 kn zbog kašnjenja u planiranoj realizaciji projekata.

**Darovnica GEF-Projekt smanjenja onečišćenja Jadranskog mora (K200016)**

Planirana sredstva se smanjuju za 1.090.000,00 kn iz razloga što je projekt završen te su u navedenom iznosu ostvarene uštede.

# **Poticanje odvojenog prikupljanja otpada i recikliranje (K200019)**

Planirana sredstva smanjuju se za 39.000 kn iz razloga što je Fond sukladno Odluci o ograničavanju korištenja sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu obustavio Javni poziv vezan uz aktivnost odvojenog prikupljanja otpada.

# **Modernizacija državne mreže sufinancirane iz EU (K200020)**

Planirana sredstva smanjuju se za 2.300.000,00 kn iz razloga što se produžuje rok za realizaciju predmetnih projekata.

# **Potpora prilagodbi klimatskim promjenama (K200021)**

Planirana sredstva smanjuju se za 3.000.000,00 kn iz razloga što se produžuje rok za realizaciju predmetnih projekata.

# **Obeštećenje radnika trgovačkog društva Plobest d.d. (A200009)**

Na ovoj aktivnosti Fond je osigurao 32.000.000,00 kn kako bi realizirao obvezu sukladno Zakonu o obeštećenju radnika trgovačkog društva Plobest d.d..

# **PROGRAMI I PROJEKTI ENERGETSKE UČINKOVITOSTI**

**Provedba energetskih pregleda i sustavno gospodarenje energijom (K200026)**

# Planirana sredstva se smanjuju za 2.300.000,00 kn jer je ukupni iznos korigiran prema preuzetim obvezama.

**Poticanje korištenja obnovljivih izvora energije (K200027)**

Planirana sredstva se smanjuju za 22.829.700,00 kn iz razloga što je iznos korigiran prema preuzetim obvezama. Također su planirana sredstva za javni poziv OIE u turizmu, smanjena s planiranih 14.000.000,00 kn na 7.000.000,00 kn s obzirom da je zbog krize uslijed COVID 19 došlo do kašnjenja u objavi poziva.

**Poticanje održive gradnje (K200028)**

Planirana sredstva se smanjuju za 841.000,00 kn jer je ukupni iznos korigiran prema preuzetim obvezama.

**Poticanje energetske učinkovitosti u prometu (K200030)**

Planirana sredstva se smanjuju za 84.700,00 kn iz razloga što je ukupni iznos korigiran prema već preuzetim obvezama.

**Poticanje obrazovnih, istraživačkih i razvojnih aktivnosti u području energetske učinkovitosti (K200031)**

Planirana sredstva se smanjuju za 570.000,00 kn iz razloga što je ukupni iznos korigiran prema preuzetim obvezama.

**Ostali projekti i programi energetske učinkovitosti (K200032)**

Planirana sredstva se smanjuju za 1.000.000,00 kn iz razloga što ukupni iznos korigiran prema preuzetim obvezama.

**Program obnove obiteljskih kuća (K200035)**

Planirana sredstva se smanjuju za 35.000.000,00 kn jer se procjenjuje da će realizacija zbog promjene gospodarskih okolnosti uslijed epidemije koronavirusa biti značajno manje.

**Projekti s trećim zemljama (K200036)**

Planirana sredstva se smanjuju za 400.000,00 kn iz razloga što nema preuzetih obaveza a ni započetih aktivnosti na toj aktivnosti.

**EGP Financijski mehanizam 2014. – 2021. (K200037)**

U provedbi EGP financijskog mehanizma za razdoblje od 2014. do 2021. godine, Fondu je dodijeljena uloga Upravitelja programa za područje „Energija i klimatske promjene“. Uslijed izmjena u dinamici razvoja i kašnjenja sklapanja Programskog ugovora, koji se sklapa između Nacionalne fokalne točke (MRRFEU) u ime Republike Hrvatske i Odbora za financijske mehanizme (OFM) u ime zemalja donatora (te je preduvjet za provedbu svih planiranih aktivnosti u sklopu EGP financijskog mehanizma).

Planirana sredstva smanjuju se za 1.496.950,00 kn jer nije potrebno planirati sredstva za realizaciju projekata kao niti sredstva za troškove upravljanja povezanih sa provedbom projekata.

**Program nabave kondenzacijskih bojlera (K200038)**

Program nabave kondenzacijskih bojlera je nova aktivnost na kojoj je osigurano 41.000.000,00 kn za energetski učinkovite kondenzacijske bojlere.

Potres koji je 22. ožujka 2020. pogodio Zagreb prouzročio je otkazivanja mehaničke otpornosti i stabilnosti nekonstrukcijskih elementa zgrada poput dimnjaka koji su se urušili i/ili značajno oštetili, stoga je nužna sanacija oštećenih dimnjaka. Preporuka MGIPU je da se grade dimnjaci koji su prilagođeni kondenzacijskim bojlerima, a koji su prihvaćena tehnologija na nivou EU još od 2015. godine. U Republici Hrvatskoj nije moguće danas nabaviti atmosferski plinski bojler, stoga je u normalnim okolnostima planirana postupna zamjena nakon što bojlerima istekne životni vijek i postanu neispravni za rad, međutim zbog nužnosti sanacije u potresu srušenih dimnjaka atmosferske bojlere je nužno zamijeniti kondenzacijskim. Preduvjet za instalaciju energetski učinkovitijih kondenzacijskih bojlera je dimnjak otporan na vlagu ili poseban dimovodni pribor, a upravo takvi se nakon potresa i grade kako bi se prilagodili kondenzacijskim bojlerima.

**Provedba aktivnosti energetske učinkovitosti na lokalnoj i regionalnoj razini RH (A200004)**

Planirana sredstva se smanjuju za 3.065.500,00 kn iz razloga što je ukupni iznos korigiran prema preuzetim obvezama.

**Potpora provedbi klimatsko-energetske politike (A200005)**

Planirana sredstva se smanjuju za 565.300,00 kn iz razloga što je ukupni iznos korigiran prema preuzetim obvezama.

**Međunarodna suradnja (A200006)**

Planirana sredstva se smanjuju za 927.200,00 kn iz razloga što je ukupni iznos korigiran prema preuzetim obvezama.

# **GOSPODARENJE S POSEBNIM KATEGORIJAMA OTPADA**

# **Gospodarenje s posebnim kategorijama otpada (A200008)**

Planirana sredstva se smanjuju za 126.550.000,00 kn.

Imajući u vidu da Fond upravlja sustavom sakupljanja i obrade posebne kategorije otpada, te u svrhu postizanja ciljeva osigurava sredstva za financiranje troškova sustava, a provođenje aktivnosti i mjera u gospodarenju posebnim kategorijama otpada provodi u skladu sa zakonskim i podzakonskim aktima kojima se regulira gospodarenje posebnim kategorijama otpada kod istih se ne očekuju značajna odstupanja u realizaciji rashoda u odnosu na planirano.

Iznimno, rashodi na aktivnosti A200008 Gospodarenje posebnim kategorijama otpada smanjuju se u odnosu na planirana sredstva po osnovi poništenog Javnog poziva za podnošenje programa za obavljanje poslova sakupljanja neopasne otpadne ambalaže, nabave opreme definirane navedenim Javnim pozivom te financiranja troškova davatelju javne usluge prikupljanja miješanog komunalnog otpada povezanih s navedenim Javnim pozivom koji se odnose na sakupljanje reciklabilnog komunalnog otpada čiji tokovi se sastoje pretežito od otpadne ambalaže, a koji rashodi su trebali teretiti realizaciju 2020. godine.

Također, zbog izvanrednih okolnosti koje su nastupile uslijed pandemije koronavirusa očekuje se i smanjena količina otpadne ambalaže koja će nastati na području Republike Hrvatske u 2020. godini što je od utjecaja na smanjenje rashoda.

Nadalje, na navedenoj aktivnosti smanjuju se i rashodi koji se odnose na troškove administracije.