**OBRAZLOŽENJE IZMJENA I DOPUNA FINANCIJSKOG PLANA**

**HŽ PUTNIČKOG PRIJEVOZA ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

HŽ Putnički prijevoz d.o.o. (HŽPP) je trgovačko društvo u 100%-tnom vlasništvu Republike Hrvatske koje obavlja usluge prijevoza putnika željeznicom, kao jedini pružatelj tih usluga u Republici Hrvatskoj.

Posebni propisi koji se odnose na poslovanje HŽPP-a su Uredba (EZ) br. 1370/2007 Europskog parlamenta i Vijeća od 23. listopada 2007.o uslugama javnog željezničkog i cestovnog prijevoza putnika,  Uredba (EZ) br. 1371/2007 Europskog parlamenta i vijeća od 23. listopada 2007. o pravima i obvezama putnika u željezničkom prometu, Zakon o željeznici, Zakon o sigurnosti i interoperabilnosti željezničkog sustava, Zakon o ugovorima o prijevozu u željezničkom prometu i podzakonski propisi doneseni na temelju navedenih propisa.

Djelatnost HŽPP-a jest pružanje usluge javnoga prijevoza putnika u unutarnjem i međunarodnom željezničkom prijevozu.

Ministarstvo mora, prometa i infrastrukture Republike Hrvatske povjerilo je HŽPP-u pružanje usluga javnoga željezničkog putničkog prijevoza kojima se jamči usluga prijevoza putnika za razdoblje od 1. siječnja 2019. do 31. prosinca 2028. godine (Ugovor br. 1/2019/DP-HŽPP o javnim uslugama za usluge od općeg gospodarskog interesa u javnom željezničkom prijevozu u Republici Hrvatskoj), osiguravajući transparentnost uz poštivanje društvenih, okolišnih i regionalnih razvojnih čimbenika.

Hrvatski sabor na sjednici 14. studenog 2019. donio je Odluku o davanju suglasnosti na Financijski plan HŽ Putničkog prijevoza za 2020. godinu te projekcije za 2021. i 2022. godinu.

S obzirom da je u 2020. došlo do promijenjenih okolnosti poslovanja uzrokovanih epidemijom koronavirusa, promijenio se planirani opseg prijevozne usluge te planirani prihodi i rashodi.

Tijekom obustave željezničkoga putničkog prijevoza od 22. ožujka 2020., HŽPP održava tzv. hladni pogon. Rad je nastavljen u obujmu potrebnom za obavljanje nužnih poslova za nesmetano funkcioniranje HŽPP-a te kako bi se čuvala pokretna i nepokretna imovina. Također, HŽPP na relaciji Rijeka – Ogulin – Rijeka vozi četiri službena vlaka.

Navedeni način funkcioniranja HŽPP-a nastavit će se do kraja mjere obustave željezničkoga putničkog prijevoza sukladno Odluci Stožera civilne zaštite RH o privremenoj obustavi javnog prometa, klasa: 810-06/20-01/7, urbroj: 511-01-300-20-8 od 21. ožujka 2020.

S obzirom da je u situaciji obustave prijevoza HŽPP suočen i sa 100%tnim gubitkom vlastitih prihoda, potrebno je poduzeti mjere za očuvanje likvidnosti kako bi se osiguralo funkcioniranje Društva.

U nastavku slijedi obrazloženje Prijedloga izmjena i dopuna Financijskog plana HŽ Putničkog prijevoza za 2020. s osvrtom na odstupanja u odnosu na usvojeni plan uz osnovnu pretpostavku da vlakovi počinju prometovati od 11. svibnja 2020.

**PRIHODI**

Ukupni prihodiu Prijedlogu izmjena i dopuna Financijskog plana za 2020. godinu iznose 645.606.993 kuna te su za 273.481.903 kune, odnosno 29,8% manji u odnosu na usvojeni plan.

Najveće smanjenje u iznosu od 146.703.879 kuna bilježi se na stavci 63 Pomoći iz inozemstva i od subjekta unutar općeg proračuna, a odnosi se na nabavu vlakova temeljem prijenosa EU sredstava. Naime, uzimajući u obzir trenutačni status projekta, isplata avansa za nabavu 21 elektromotornog vlaka prolongira se za prvi kvartal 2021. godine. Stavka 6331 Tekuće pomoći proračunu iz drugih proračuna planira se kao i u usvojenom planu u iznosu od 442.194.803 kune.

Na stavci 661 Prihodi od prodaje proizvoda i robe te pruženih usluga bilježi se smanjenje od 126.230.950 kuna temeljem smanjenja vlastitih prihoda od prijevoza putnika. Naime, HŽPP je već u ožujku bio suočen s gubitkom vlastitih prihoda od 50%, za vrijeme potpune obustave prometa u mjesecu travnju gubitak iznosi 100%, a popuštanjem mjera Stožera te postupnim uvođenjem javnog prijevoza u mjesecu svibnju za očekivati je da će putnicima trebati određeno vrijeme da se ponovno vrate masovnom javnom prijevozu te se djelomična stabilizacija poslovanja u smislu rasta vlastitog prihoda od prodaje karata očekuje tek u zadnjem kvartalu 2020. godine.

Prihodi od prodaje nefinancijske imovine planiraju se u iznosu od 10.200.000 te se nisu mijenjali u odnosu na usvojeni plan.

**RASHODI**

Ukupni rashodiu Prijedlogu izmjena i dopuna Financijskog plana za 2020. godinu iznose 866.168.197 kuna te su za 255.904.510 kuna, odnosno 22,8% manji u odnosu na usvojeni plan.

Planirani rashodi za zaposlene manji su za 37.161.000 kuna u odnosu na usvojeni plan temeljem korištenja mjere odgode poreznih obveza u predviđenom razdoblju od 6 mjeseci te predviđenim uštedama u troškovima rada koje su uvjetovane potpisivanjem Dodatka Kolektivnom ugovoru HŽ Putničkog prijevoza.

Planirani materijalni rashodi manji su za 93.282.111 kuna temeljem smanjenih troškova za održavanje hladnog pogona od 22. ožujka do 10. svibnja 2020. te planiranih mjera racionalizacije u svim segmentima poslovanja.

Rashodi za nabavu nefinancijske imovine iznose 291.005.722 te su manji 120.000.268 kuna u odnosu na usvojeni plan, ponajviše temeljem prolongiranja isplate avansa za nabavu 21 elektromotornog vlaka iz sredstava EU fondova za prvi kvartal 2021. godine, a čine ih:

* rashodi za nabavu proizvedene dugotrajne imovine u iznosu 213.449.722 kuna koji se odnose na prijevozna sredstva u željezničkom prometu u iznosu od 209.469.722 kuna i ulaganja u računalne programe u iznosu od 3.980.000 kuna
* rashodi za dodatna ulaganja na nefinancijskoj imovini u iznosu 77.556.000 kuna, a odnose na ulaganja u prijevozna sredstva.

**RAČUN FINANCIRANJA**

Prijedlog izmjena i dopuna Financijskog plana HŽ Putničkog prijevoza za 2020. rezultira manjkom prihoda u odnosu na rashode u iznosu od 220.561.204 kune.

Tijekom prethodnih godina zbog nedostatka vlastitih sredstava bilo je nužno angažiranje kreditnih sredstava. Kontinuirano kreditno zaduživanje rezultiralo je sve većim udjelom otplate glavnice u ukupnim zaduženjima Društva.

Planirani primici od financijske imovine i zaduživanja za 2020. godinu iznose 209.010.000 kuna i manji su za 28.342.347 kuna u odnosu na usvojeni plan, a odnose se na planirana zaduženja kod inozemnih kreditnih institucija vezana uz nabavu novih motornih vlakova. Smanjenje je rezultat prolongiranja ugovaranja dodatnog financiranja po IBRD zajmu za dizel-električne motorne vlakove te isplate avansa na 2021. godinu.

Planirani izdaci za otplatu glavnice primljenih kredita i zajmova od kreditnih i ostalih financijskih institucija izvan javnog sektora za 2020. godinu iznose 27.500.000 kuna te su manji za 6.868.536 kuna temeljem korištenja mjere moratorija na HBOR-ov kredit u predviđenom trajanju od 6 mjeseci, a odnose se na otplatu glavnica primljenih kredita od tuzemnih kreditnih institucija izvan javnog sektora u iznosu od 7.345.262 kuna i od otplate glavnice primljenih kredita od inozemnih kreditnih institucija u iznosu od 20.154.738 kuna.

Realizacija prijedloga izmjena i dopuna Financijskog plana HŽ Putničkog prijevoza za 2020. bazira se na sljedećim pretpostavkama:

* početak prometovanja od 11. svibnja 2020. uz postepeni opravak vlastitih prihoda od prijevoza putnika do kraja godine
* realizacija prihoda temeljem tekućih pomoći proračunu iz drugih proračuna, odnosno prihoda temeljem PSO ugovora, u planiranom iznosu od 442 milijuna kuna
* realizacija prihoda od prodaje nefinancijske imovine, odnosno starog neaktivnog voznog parka, u iznosu od 10,2 milijuna kuna
* realizacija ostalih prihoda od nefinancijske imovine odnosno naplata po odštetnom zahtjevu prema HŽ Infrastrukturi u iznosu od 32,5 milijuna kuna
* potpisivanje Dodatka Kolektivnom ugovoru HŽ Putničkog prijevoza
* korištenje mjere odgode poreznih obveza u predviđenom trajanju od 6 mjeseci
* korištenje mjere moratorija na HBOR-ov kredit u predviđenom trajanju od 6 mjeseci

Napominjemo da bi mogućnost primjene moratorija na HBOR-ov kredit na cijelu 2020. godinu te odobrenje moratorija i na IBRD Zajam (po uzoru na HBOR), Društvu oslobodilo sredstva te omogućilo financiranje neophodnih investicija u vozni park.