**OBRAZLOŽENJE IZMJENA I DOPUNA FINANCIJSKOG PLANA**

**AUTOCESTE RIJEKA – ZAGREB ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

Izmjene i dopune financijskog plana za 2020. godinu uvjetovane su bitno izmijenjenim uvjetima poslovanja zbog krize uzrokovane pandemijom koronavirusa, koja je zahvatila Republiku Hrvatsku od ožujka 2020. godine.

Dana 17. ožujka 2020. godine Vlada Republike Hrvatske usvojila je paket od 63 mjere za pomoć gospodarstvu pogođenom krizom, od čega se pet mjera izravno primjenjuje na Autocestu Rijeka-Zagreb d.d. i umanjuje prihod društva, a to su:

* Privremena obustava naplate naknade za dozvole za izvanredni prijevoz na javnim cestama u razdoblju od 18. ožujka do 1. lipnja 2020. (Mjera 56.)
* Izmjena propisane duljine ophodarske dionice za autoceste te je smanjen broj dnevnih ophodnji, s ciljem očuvanja zdravlja ljudi koji obavljaju navedene poslove. (Mjera 57.)
* Privremena odgoda sezonskog povećanja cestarine za 10% za vozila IA, I i II skupine u razdoblju do 15. lipnja do 15. rujna. (Mjera 58.)
* Privremeno produženje sezonskog „zimskog“ ENC popusta (koji prestaje 31. ožujka) do 1. lipnja 2020. (Mjera 59.)
* Dodatni popust od 7% za vozila EURO VI za vozila III i IV skupine koja koriste ENC uz naknadno plaćanje kreditnom/naftnom karticom, od 1. travnja 2020. na rok od godine dana. (Mjera 60.)

Uvažavajući prethodno navedeno te procjene ostvarenja prihoda od naplate cestarine i neophodnih investicijskih aktivnosti, Autocesta Rijeka-Zagreb d.d. izradila ove Izmjene i dopune financijskog plana za 2020. godinu.

**PRIHODI**

Usvojeni Financijski plan ukupnih prihoda za 2020. godinu iznosi 762.608.798 kn, a predloženim Izmjenama i dopunama financijskog plana za 2020. godinu ukupni prihodi su umanjeni za 388.613.042 kn te sada iznose 373.995.756 kn. Izraženo postotkom, smanjenje prihoda iznosi 51%.

Prihodi od prodaje proizvoda i robe te pruženih usluga su osnovni prihodi koje Društvo ostvaruje te su u Financijskom planu za 2020. godinu planirani u iznosu od 678.298.886 kn, a Izmjenama i dopunama financijskog plana za 2020. godinu oni su smanjeni za 370.361.364 kn te sada iznose 307.937.522 kn. Izraženo postotkom, smanjenje prihoda iznosi 54,60%.

Najvećim dijelom smanjenje prihoda odnosi se na prihod od naplate cestarine, koji je u odnosu na usvojeni Financijski plan za 2020. godinu smanjen za 369.201.210 kn ili 54,80%, zbog obustave prometa ljudi i roba, te pada gospodarske aktivnosti uzrokovane pojavom koronavirusa. Predloženim Izmjenama i dopunama financijskog plana za 2020. godinu planirani prihod od naplate cestarine iznosi 304.706.323 kn.

Autocesta Rijeka – Zagreb d.d. prima pomoći iz inozemstva temeljem odobrenih projekata koji se financiraju većinskim dijelom iz bespovratnih sredstava iz EU fondova. Projekti započeti ranijih godina čije izvršenje se proteže i na 2020. godinu, sufinancirani bespovratnim sredstvima u visini od 85% vrijednosti projekta su:

* CROCODILE II CROATIA
* CROCODILE III CROATIA
* Studija izvodljivosti za projekt Prilagodba infrastrukture na relaciji Zagreb – Karlovac

Ukupni iznos planiranih prihoda u Financijskom planu Autoceste Rijeka – Zagreb d.d. za 2020. godinu iz EU fondova iznosi 16.587.950 kn. Izmjenama i dopunama financijskog plana za 2020. godinu, prihodi s osnove odobrenih projekata financiranih bespovratnim sredstvima EU fondova umanjeni su za 5.371.625 kn te sada iznose 11.216.325 kn, što je smanjenje od 68%.

Prihode od imovine čine prihodi od mjesečne naknade za prateće uslužne objekte dane u potkoncesiju i najma zemljišta za odašiljače, sukladno sklopljenim ugovorima, te kamate na oročena sredstva i depozite po viđenju. Ukupni planirani iznos po ovoj osnovi iznosi 28.001.962 kn u 2020. godini, a Izmjenama i dopunama financijskog plana za 2020. godinu prihod je smanjen za 3.480.053 kn te sada iznosi 24.521.909 kn. Izraženo postotkom, umanjenje prihoda iznosi 12,43%. Umanjenje planiranih prihoda proizlazi iz zahtjeva za umanjenje ili odgodu plaćanja mjesečne naknade za korištenje cestovnog zemljišta (prateći uslužni objekti uz autocestu), uslijed gospodarske krize izazvane pojavom koronavirusa.

**RASHODI**

Rashodi za kamate za primljene kredite i zajmove planirani u 2020. godini ovim Izmjenama i dopunama financijskog plana za 2020. godinu smanjeni su za 15.193.424 kn ili 19,63%, te sada iznose 62.215.645 kn. Iznos kamata je umanjen s obzirom da je za sve kredite ugovorena promjenjiva kamatna stopa koja se bazira na vrijednosti Euribor-a uvećanog za pripadajuću maržu, osim fiksne kamatne stope na sredstva odobrena od strane Ministarstva financija. Smanjenje rashoda za kamate usklađeno je za vrijednosti plaćenih, odnosno za već prispjele obračune kamata.

**RAČUN FINANCIRANJA**

U računu financiranja planirano je povlačenje sredstava iz kredita ugovorenog u siječnju 2020. godine u iznosu od EUR 70.000.000. Sredstva će se utrošiti na otplatu kreditnih obaveza sukladno rokovima dospijeća.

Društvo će podmirivati dug po glavnicama kredita prema ugovorenoj dinamici dospijeća obveza u 2020. godini u iznosu od 505.727.775 kn, što je povećanje za 9.916.231 kn ili 2%. Povećanje iznosa za otplatu proizlazi iz slabljenja tečaja kune u odnosu na euro, valutu u kojoj se Društvo zadužilo.

**POSEBNI DIO**

U Izmjenama i dopunama financijskog plana za 2020. godinu Autoceste Rijeka-Zagreb d.d. predloženi iznos rashoda za program Administrativno upravljanje i opremanje povećan je za 18.800.000 kn ili 57%, te iznosi 51.698.307 kn. Povećanje u odnosu na usvojeni Financijski plan za 2020. godinu proizlazi iz izdataka za porez na dobit (14.000.000 kn) koji nisu bili obuhvaćeni prvotnim planom za 2020. godinu, odštete po drugostupanjskoj sudskoj presudi za predmet iz 2009. godine (2.850.000 kn), bankarskih naknada za kredit sklopljen u siječnju 2020. godine, čija realizacija je bila planirana krajem 2019. godine (1.000.000 kn) te povećanje provizija za kartičnu naplatu cestarine (1.000.000 kn) čiji udio raste u skladu s preporukama izbjegavanja socijalnog kontakta i korištenja kartica umjesto gotovine. Istovremeno, umanjen je iznos za donacije i sponzorstva za 50.000 kn ili 23%, te sada iznosi 170.000 kn. Sredstva za izvršenje ovog programa osigurana su iz vlastitih prihoda koje Društvo ostvaruje od naplate cestarine.

Ulaganje u Program građenja i održavanja autocesta na koncesijskom području Autoceste Rijeka – Zagreb d.d. ovim Izmjenama i dopunama financijskog plana za 2020. godinu smanjeno je za 62.867.879 kn ili 19,36% te sada iznosi 261.807.328 kn.

Ukupni planirani godišnji iznos za Redovno održavanje ovim Izmjenama i dopunama financijskog plana za 2020. godinu iznosi 159.742.415 kn, što je smanjenje od 3.995.850 kn ili 2,44%. Planirani iznos za Izvanredno/investicijsko održavanje iznosi 69.982.503 kn, što je smanjenje od 41.017.497 kn ili 37% u 2020. godini.

Građenje autocesta obuhvaća izvlaštenja zemljišta i upise vlasništva koje za Republiku Hrvatsku sukladno Ugovoru o koncesiji provodi ARZ i rashode za izgradnju, nadzor, projektiranje s provedbom upravnog postupka, tehničke preglede i ishođenje uporabnih dozvola. Planirani iznos za građenje autocesta ovim Izmjenama i dopunama financijskog plana za 2020. godinu iznosi 19.903.318 kn, što je smanjenje od 10.854.532 kn ili 35%.

Troškovi provedbe projekata CROCODILE II i III koji se 85% refundiraju iz sredstava EU fondova u 2020. godini planirani su u iznosu od 19.179.092 kn, a Izmjenama i dopunama financijskog plana za 2020. godinu sredstva su smanjena za 7.000.000 kn te sada iznose 12.179.092 kn. Od toga planirani izdaci za CROCODILE II su ostali nepromijenjeni i iznose 10.179,092 kn, a smanjenje se odnosi na projekt CROCODILE III, zbog dosadašnje dinamike provedbe projekta.