**OBRAZLOŽENJE IZMJENA I DOPUNA FINANCIJSKOG PLANA HRVATSKIH AUTOCESTA ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

Trgovačko društvo Hrvatske autoceste d.o.o. upravlja autocestama, gradi ih, rekonstruira i održava, osim onih autocesta kojima upravlja koncesionar prema odredbama Zakona o cestama. Hrvatske autoceste d.o.o. su u 100%-tnom vlasništvu Republike Hrvatske koja svoja prava u Skupštini Društva ostvaruje putem Vlade Republike Hrvatske.

Planiranje izgradnje i održavanja u skladu je sa Strategijom prometnog razvoja Republike Hrvatske koju donosi Hrvatski sabor i četverogodišnjim Programom građenja i održavanja javnih cesta koji donosi Vlada Republike Hrvatske na prijedlog Ministarstva mora, prometa i infrastrukture. Temeljem četverogodišnjeg Programa, Hrvatske autoceste d.o.o. izrađuju godišnji plan ulaganja u građenje i održavanje autocesta.

Hrvatski sabor je na svojoj 14. sjednici 14. studenog 2019. godine, donio Odluku o davanju suglasnosti na Financijski plan Hrvatskih autocesta d.o.o. za 2020. godinu i projekcija za 2021. i 2022. godinu.

Vlada Republike Hrvatske je na sjednici održanoj 2. travnja 2020. godine donijela Zaključak o ograničavanju rashoda proračunskih i izvanproračunskih korisnika državnog proračuna zbog promjene gospodarskih okolnosti uslijed epidemije koronavirusa. Točkom 2. Zaključka zadužuju se proračunski i izvanproračunski korisnici državnog proračuna za provedbu mjera usmjerenih na ograničavanje korištenja sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu. Na istoj sjednici donesena je Odluka o ograničavanju korištenja sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu.

Sukladno Točki 5. navedenog Zaključka Ministarstvo državne imovine izradilo je Smjernice za racionalizaciju poslovanja pravnih osoba u državnom vlasništvu uslijed epidemije bolesti COVID-19 kako bi svoje poslovanje prilagodili novonastalim okolnostima.

U skladu s navedenim dokumentima, kao i Kriznim planom poslovanja Hrvatskih autocesta d.o.o. donesenim primjenom Smjernica za racionalizaciju poslovanja, izrađene su Izmjene i dopune Financijskog plana za 2020. godinu, a u nastavku slijedi obrazloženje Prijedloga izmjena i dopuna Financijskog plana Hrvatskih autocesta d.o.o. s naglaskom na odstupanja od usvojenog Plana.

**PRIHODI**

Ukupni planirani prihodi Hrvatskih autocesta d.o.o. u prijedlogu Izmjena i dopuna Financijskog plana za 2020. godinu iznose 2.008.956.790 kuna, što predstavlja smanjenje od 27,7 % u odnosu na usvojeni Plan. U ukupnim prihodima poslovanja Hrvatskih autocesta d.o.o. najveći dio odnosi se na prihod od naplate cestarine za 2020. godinu planiran u iznosu od 1.998.855.492 kune, a ovim prijedlogom Izmjena i dopuna Plana smanjen za 708.855.492 kune ili 35,5%, prema dosad utvrđenom silaznom trendu prometa vozila na autocestama koji utječe na smanjenje prihoda od cestarine. Kapitalne pomoći iz proračuna – naknada od trošarina na energente koja se uplaćuje iz državnog proračuna na račun Hrvatskih autocesta d.o.o. i predstavlja sredstva kojima Republika Hrvatska financira izvlaštenje nekretnina, građenje i održavanje javnih cesta, povrate kredita kojima se financira građenje autocesta smanjene su za 27.000.000 kuna, a primitak od bespovratnih sredstva iz EU fondova se smanjuje za 21.520.080 kuna sukladno očekivanoj smanjenoj realizaciji projekata Crocodile 2 Croatia i Crocodile 3 pokrenutih na europskoj razini s ciljem postizanja usklađenosti inteligentnih transportnih sustava (ITS). Smanjenje prometa na autocestama uzrokovano pandemijom koronavirusa posljedično utječe i na smanjenje prihoda od nefinancijske imovine kojeg u najvećoj mjeri čini prihod od gospodarenja cestovnim zemljištem.

Društvo je radi umanjenja negativnih utjecaja epidemije bolesti COVID-19 na cjelokupno gospodarstvo odustalo od primjene sezonskog povećanja cijene cestarine te smanjilo cijenu ENC uređaja.

**RASHODI**

Ukupni rashodi u Prijedlogu izmjena i dopuna Financijskog plana iznose 1.603.734.055 kuna i smanjeni su u odnosu na usvojeni Plan za 319.562.970 kuna ili 16,6%, a najveće smanjenje odnosi se na Program građenja i izvanrednog održavanja. Uz Program građenja i izvanrednog održavanja rashodi za nefinancijsku imovnu smanjeni su i u dijelu nabave nematerijalne i materijalne imovine Društva (licence, ulaganja u računalne programe, postrojenja i oprema, prijevozna sredstva) te je prvotno planiranih 648.671.350 kuna rashoda za nefinancijsku imovinu smanjeno za 198.071.350 i sada iznosi 450.600.000 kuna. S obzirom na novonastalu gospodarsku situaciju uzrokovanu pandemijom virusa COVID-19, Društvo je odustalo od planiranih nabava iz područja investicijskog održavanja, građenja i sigurnosti prometa (prema smanjenoj prometnoj opterećenosti autocesta) i iz područja informacijskih tehnologija, a za dio ugovorenih obaveza predložit će se drugačiji modalitet plaćanja, odnosno usklađenje dinamike izvršenja usluge sa stupnjem financijskog opterećenja Društva.

Ugovaranjem kreditne linije s razvojnim bankama osiguran je nastavak investicijskog ciklusa i izgradnja koridora Vc Granica Republike Mađarske – Beli Manastir – Osijek – Svilaj, dionica Beli Manastir – Halasica dužine 17,5 kilometara. Također, nastavljaju se aktivnosti na projektima financiranima iz bespovratnih sredstava EU fondova (Crocodile 2 Croatia i Crocodile 3 Croatia) kao i manji projekti izgradnje, održavanja i opremanja autoceste ugovoreni tijekom 2019. i 2020. godine.

Rashodi poslovanja smanjuju se u dijelu rashoda za zaposlene za cca 45 mil. kuna radi odustajanja od zapošljavanja sezonskih blagajnika naplate cestarine, čime se troškovi smanjuju za 10 mil. kuna, te korištenjem mjere Vlade Republike Hrvatske kojom ako prihod padne više od 50%, veliki poslovni subjekt plaća porez i doprinos na plaću sukladno razmjeru ostvarenog prihoda u odnosu na isti mjesec prethodne godine. S obzirom na to da je očekivani pad prihoda za travanj i svibanj 65% predviđamo manju mjesečnu uplatu poreza i doprinosa u visini od 24 mil. kuna za navedeno razdoblje 2020. godine. Nadalje, Uprava Društva pokrenula je pregovore sa socijalnim partnerom radi odgode isplate materijalnih prava radnika iz Kolektivnog ugovora vezanih uz prigodne godišnje nagrade (uskrsnica, regres, božićnica), a očekivane uštede u visini od 11 mil. kuna uvrštene su u ovaj prijedlog Izmjena i dopuna financijskog plana. Pored navedenog, a uslijed smanjenja prihoda od naplate cestarine Društvo je podnijelo zahtjev za primjenom člankom 34. Zakona o porezu na dobit u cilju smanjenja visine mjesečnih predujmova poreza na dobit za 2020. godinu koji je Porezna uprava prihvatila. Primjena ove mjere vidljiva je na smanjenju stavke Ostali nespomenuti rashodi poslovanja za 37 mil. kuna u odnosu na usvojeni Plan.

**RAČUN FINANCIRANJA**

Prijedlogom izmjena i dopuna Financijskog plana Hrvatskih autocesta za 2020. godinu prihodi i rashodi poslovanja rezultiraju viškom prihoda nad rashodima, međutim smanjenjem ukupnih rashoda za 319.562.970 kuna nije se kompenziralo smanjenje ukupnih prihoda od 770.131.075 kuna čime se smanjuje prvotno projicirani suficit za 450.586.105 kuna u odnosu na usvojeni Financijski plan Društva iz studenoga 2019. godine.

Radi uspostave stabilizacije novčanog toka i likvidnosti, u situaciji kada Društvo radi smanjenih primitaka iz redovnog poslovanja ne može financirati otplate glavnica kredita, pokrenut je proces reprogramiranja financijskih obveza sa svrhom produženja ročnosti otplate glavnice za 18 mjeseci za dva kredita za refinanciranje koji čine 55% ukupnog zaduženja Društva. Slijedom navedenog, ovim Izmjenama i dopunama Financijskog plana za 2020. godinu predviđa se smanjenje izdataka za otplatu glavnice primljenih kredita i zajmova zbog odgode ročnosti u iznosu od 101.065.155 kuna.