**OBRAZLOŽENJE IZMJENA I DOPUNA FINANCIJSKOG PLANA**

**HŽ INFRASTRUKTURE ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj.

Hrvatski sabor je na svojoj 14. sjednici održanoj dana 14. studenog 2019. godine donio Odluku o davanju suglasnosti na Financijski plana HŽ Infrastrukture za 2020. godinu i projekcije za 2021. i 2022. godinu koji je izrađen na temelju procjene realizacije vlastitih prihoda od pružanja željezničkih usluga i ostalih prihoda, te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture, kao i zaduživanja za investicijske projekte.

Vlada Republike Hrvatske na sjednici održanoj 02. travnja 2020. godine donijela je Zaključak o ograničavanju rashoda proračunskih i izvanproračunskih korisnika državnog proračuna zbog promjene gospodarskih okolnosti uslijed epidemije koronavirusa kojim se zadužuju izvanproračunski korisnici za provedbu mjera usmjerenih na ograničavanje korištenja sredstava predviđenih financijskim planom za 2020. godinu. Također, na istoj sjednici donesena je i Odluka o ograničavanju korištenja sredstava predviđenih Državnim proračunom Republike Hrvatske i financijskim planovima izvanproračunskih korisnika državnog proračuna za 2020. godinu.

U skladu s prethodno navedenim, a istovremeno uzimajući u obzir posljedice potresa koji je pogodio zagrebačko područje, HŽ Infrastruktura u nastavku daje obrazloženje izmjena i dopuna Financijskog plana za 2020. godinu.

**PRIHODI**

Planirani ukupni prihodi poslovanja HŽ Infrastrukture u novom planu za 2020. godinu iznose 1.736.252.kn i smanjeni su za 256.098.440 kn odnosno za 12,9% u odnosu na Plan za 2020. godinu, što je najvećim dijelom rezultat smanjenja pozicija skupine 63 Pomoći iz inozemstva (darovnice) i od subjekata unutar općeg proračuna u iznosu od 240.183.440 kn, te prihoda od prodaje roba i usluga u iznosu od 12.000.000 kn i prihoda od imovine za 3.915.000 kn.

Smanjenje planiranih sredstava općeg proračuna primarno se temelji na smanjenju prihoda od prijenosa EU sredstava kojim se financiraju investicije u željezničku infrastrukturu iz OPKK programa, a koje su sufinancirane EU sredstvima. Smanjenje je rezultat promijenjene dinamike realizacije projekata budući da je tijekom ožujka i travnja 2020. godine uslijed pandemije koronavirusa došlo do značajnijeg usporavanja radova na svim projektima obnove, modernizacije i izgradnje željezničke infrastrukture, kao i odgode početka radova na tek ugovorenim projektima.

Prihodi od prodaje roba i usluga u novom planu su smanjeni, prije svega, radi ukidanja putničkog željezničkog prometa, ali i zbog izostanka planiranih prihoda od društva HŽ Cargo u ožujku i travnju 2020. godine. Novi plan prihoda od prodaje roba i usluga temelji se na prethodno navedenim činjenicama, ali i na pretpostavci da će u narednom razdoblju poteškoće uzrokovane pandemijom neznatno utjecati na ostvarivanje vlastitih prihoda.

Prihodi od imovine u novom planu za 2020. godinu iznose 17.700.000 kn i smanjeni su za 3.915.000 kn, a smanjenje se najvećim dijelom odnose na prihode od zakupa i iznajmljivanja imovine koji su ovim planom smanjeni za 3.275.000 kn. Predmetno smanjenje je rezultat, s jedne strane, odluke Uprave HŽ Infrastrukture da se zakupnicima koji su pogođeni mjerama za suzbijanje COVID-19 odobri odgoda plaćanja zakupnina za tri mjeseca, te s druge strane, otkazivanja zakupa pojedinim zakupcima. Naime, budući da je poslovna zgrada HŽ Infrastrukture u Mihanovićevoj 12 značajno oštećena potresom, zaposlenici HŽ Infrastrukture iseljeni su i raspoređeni na različite lokacije u nekretnine HŽ Infrastrukture, što je posljedično dovelo do otkazivanja zakupa za te nekretnine.

PRIHODI POSLOVANJA

Zakonom o željeznici utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture.

U strukturi planiranih prihoda poslovanja za 2020. godinu prihodi kojima se financiraju izdaci za održavanje, obnovu, modernizaciju i izgradnju željezničke infrastrukture smanjeni su za 219.330.440 kn i u novom planu iznose 1.133.552.000 kn, te čine 65,3% ukupnih prihoda poslovanja, a ostvaruju se iz:

* Kapitalnih pomoći od međunarodnih organizacija te institucija i tijela EU u iznosu od 80.000.000 kn
* Tekućih i kapitalnih pomoći temeljem prijenosa EU sredstava u iznosu od 364.375.000 kn
* Tekućih i kapitalnih pomoći iz općeg proračuna u iznosu od 704.177.000 kn od kojih su:
  + Trošarine – naknade u cijeni goriva u iznosu od 517.500.000 kn
  + Potpora u pripremi i provedbi projekata planiranih za sufinanciranje iz EU fondova u iznosu od 31.000.000 kn
  + Prilagodba željezničkih graničnih prijelaza za provedbu schengenske pravne stečevine u iznosu od 900.000 kn
* Potpora u provedbi CEF projekata željezničkog sektora u iznosu od 78.192.000 kn
* Nacionalna komponenta za projekte sufinancirane EU sredstvima u iznosu od 61.585.000 kn

Prihodi kojima se financiraju izdaci za upravljanje, organizaciju i regulaciju željezničkog prometa u novom planu iznose ukupno 602.700.000 kn što čini 34,7% ukupnih prihoda i smanjeni su za 21.785.000 kn, a ostvaruju se iz:

* prihoda od imovine u iznosu od 17.700.000 kn,
* prihoda od prodaje roba i usluga u iznosu od 136.000.000 kn,
* tekućih pomoći iz općeg proračuna za upravljanje, organizaciju i regulaciju prometa u iznosu od 445.000.000 kn i
* tekućih pomoći iz općeg proračuna za unapređenje strukturnih reformi željezničkog sektora u iznosu od 4.000.000 kn

Planirani prihodi od imovine u novom planu za 2020. godinu smanjeni su za 3.915.000 kn i iznose 17.700.000 kn, a najvećim dijelom odnose se na prihode od zakupa i iznajmljivanja imovine u ukupnom iznosu od 15.000.000 kn. Prihodi od financijske imovine u novom planu iznose 2.500.000 kn, a čine ih prihodi od kamata na oročene depozite u iznosu od 500.000 kn i prihode od zateznih kamata u iznosu od 2.000.000 kn. Prihodi od kamata na oročene depozite primarno se odnose na oročena sredstva za posebne namjene tj. za investicijske projekte željezničke infrastrukture.

Prihodi od prodaje proizvoda i robe te pruženih usluga za 2020. godinu smanjeni su za 12.000.000 kn, te u novom planu iznose 136.000.000 kn od čega se na prihode od prodaje proizvoda i robe odnosi 6.000.000 kn, a na prihode od pruženih usluga 130.000.000 kn. Prihodi od prodaje proizvoda i robe uglavnom se odnose na prodaju rabljene čelične robe (tračnice, kolosiječni pribor i sl.) Prihodi od pruženih usluga najvećim dijelom sadržavaju prihode od pružanja željezničkih usluga, primarno od prihoda ostvarenog od minimalnog pristupnog paketa koji plaćaju operateri u željezničkom prometu.

Prihodi od prodaje usluga za 2020. projicirani su temeljem pretpostavke da u narednom razdoblju neće biti prekida željezničkog prometa i da će društvo HŽ Cargo ispunjavati obveze po sklopljenom sporazumu kojim je, između ostaloga, utvrđena obročna otplata duga na dan 30. rujna 2019. godine.

**RASHODI**

Ukupni planirani rashodi za 2020. godinu u novom planu smanjeni su za 295.483.674 kn i iznose 2.554.004.825 kn od kojih se na rashode poslovanja odnosi 1.071.093.577 i smanjenje od 35.248.922 kn, odnosno za rashode za nabavu nefinancijske imovine 1.482.911.248 kn i smanjenje od 260.234.752 kn.

Smanjenje rashoda za nabavu nefinancijske imovine tj. izdataka za investicijske projekte u željezničku infrastrukturu ne treba promatrati kroz odustajanje od planiranih investicijskih projekata već u kontekstu promjene dinamike realizacije planiranih projekata.

RASHODI POSLOVANJA

Ukupni rashodi poslovanja za 2020. godinu u novom planu smanjeni su za 35.248.922 kn i iznose 1.071.093.577 kn od čega se na troškove radnika odnosi 64,6% odnosno 691.841.162 kn i koji su smanjeni za 20.906.337 kn, te na materijalne rashode 34,6% odnosno 370.472.000 kn i smanjenje od 13.930.000 kn. Financijski i ostali rashodi iznose 8.780.415 kn i čine 0,8% ukupnih rashoda poslovanja i smanjeni su za 412.585 kn.

Smanjenje troškova radnika najvećim dijelom odnosi se na smanjenje naknada radnika kroz jednokratne dodatke (božićnica, regres, uskrsnica), jubilarnih nagrada i drugih materijalnih prava radnika definiranih Kolektivnim ugovorom. Navedeno planirano smanjenje potrebno je uvjetno tumačiti, budući da do dana izrade ovih izmjena i dopuna Financijskog plana, HŽ Infrastruktura nije postigla konačni dogovor sa socijalnim partnerima, ali su pokrenuti pregovori s ciljem racionalizacije troškova radnika primjereno nastalim gospodarskim okolnostima.

Smanjenje troškova bruto plaća temelji se na uštedama koje su nastale zbog smanjenje poslovne aktivnosti u vrijeme mjeseca ožujka i travnja, te sporazumnog prestanka radnog odnosa radnika.

Materijalni rashodi u novom planu smanjeni su za 13.930.000 kn, pa sada iznose 370.472.000 kn od čega se 55,9% tj. 207.207.000 kn odnosi na rashode za usluge, na rashode za materijal i energiju, 24,8% ili 91.972.000 kn za te za ostale rashode poslovanja 12,6% odnosno 46.470.000 kn i 6,62% na rashode za naknade troškova zaposlenicima.

Najveći dio planiranih rashoda za usluge čine usluge za tekuće i investicijsko održavanje (74,8%) koje obuhvaćaju rashode redovnog i izvanrednog održavanja željezničke infrastrukture i tekuće održavanje nekretnina. Rashodi održavanja željezničke infrastrukture planirani su i u novom planu na razini Plana za 2020. godinu, a projicirani su na način da je izvršena preraspodjela planiranih aktivnosti po dionicama kako bi se na prioritetnim dionicama intenzivirali radovi.

Rashodi vezani za održavanje zgrada povećani su za 5.000.000 kn u odnosu na Plan za 2020. godinu što je namijenjeno za saniranje poslovnih prostorija i kolodvora od oštećenja uzrokovanih potresom, kao i nužno osposobljavanje uredskih prostorija za rad na novim lokacijama na kojima su zaposlenici preseljeni.

Istovremeno, s povećanjem rashoda za održavanje, planirano je smanjenje ostalih rashoda koji čine rashode za usluge u ukupnom iznosu za 4.389.000 kn, a odnosi se na rashode vezane za usluge prijevoza putnika autobusima, usluge promidžbe i informiranja, zakupnina i najamnina, intelektualnih usluga, usluga čišćenja i ostalih usluga.

Rashodi za materijal i energiju u novom planu smanjeni su za 8.860.000 kn i iznose 91.972.000 kn. Planirano smanjenje se najvećim dijelom odnosi na smanjenje rashoda za materijal i sirovine (-5.000.000 kn) kao rezultat smanjenog obujma postupaka javne nabave, te na smanjenje rashoda za energiju (-2.500.000 kn) koje je projicirano zbog neupotrebljivosti središnje poslovne zgrade kao posljedice potresa. Ostalo smanjenje u iznosu od 1.360.000 kn odnosi se na uštede uredskog materijala, sitnog inventara, te službene i zaštitne odjeće i obuće.

Ostali nespomenuti rashodi poslovanja u novom planu smanjeni su za 850.000 kn i iznose 46.760.000 kn, od čega rashodi za pristojbe i naknade, koji se odnose na komunalne i vodne naknade, iznose 40.000.000 kn.

Financijski rashodi u novom planu iznose 4.580.415 kn i u odnosu na Plan za 2020. godinu povećani su za 37.415 kn, a vezani su na kredite međunarodnih financijskih institucija.

Ostali rashodi poslovanja u novom planu iznose 4.200.000 kn i smanjeni su za 450.000 kn koji je bio planiran za tekuće donacije.

RASHODI ZA NABAVU NEFINANCIJSKE IMOVINE

Planirani rashodi za nabavu nefinancijske imovine za 2020. godinu u novom planu iznose 1.482.911.248 kn i smanjeni su za 260.234.752 kn. Smanjenje planiranih rashoda vezanih za investicijski dio poslovanja HŽ Infrastrukture rezultat su promijenjene dinamike investicijskih aktivnosti uslijed pandemije, s jedne strane zbog usporavanja projekata koji su u tijeku, te s druge strane, neizvjesnosti u vezi početka radova na novo ugovorenim investicijskim projektima.

**RAČUN FINANCIRANJA**

Planirano zaduživanje u novom planu za 2020. godine, zbog promijenjene dinamike realizacije investicija koje se financiraju iz kredita, smanjeno je za 94.119.000 kn i sada iznosi 512.755.000 kn.

U novom planu za 2020. godinu planirano je sljedeće povlačenje sredstava iz kredita od:

▪ međunarodnih organizacija:

- IBRD u iznosu od 224.100.000 kn

- EBRD u iznosu od 9.675.000 kn

▪ kreditnih institucija u javnom sektoru

- HBOR u iznosu od 184.245.000 kn

▪ tuzemnih kreditnih institucija izvan javnog sektora

- OTP banke u iznosu od 94.735.000 kn

Planirane otplate glavnice odnose se na otplate po kreditima od međunarodnih financijskih institucija temeljem IBRD i EBRD zajma i u novom planu za 2020. godinu iznose ukupno 74.041.418 kn.