**OBRAZLOŽENJE IZMJENA I DOPUNA FINANCIJSKOG PLANA**

**HRVATSKOG ZAVODA ZA ZDRAVSTVENO OSIGURANJE**

**ZA 2020. GODINU I PROJEKCIJA PLANA ZA 2021. I 2022. GODINU**

**UVOD**

Financijskim planom Hrvatskog zavoda za zdravstveno osiguranje (dalje u tekstu: HZZO-a) za 2020. godinu prihodi i rashodi planirani su u iznosu od 27.486.102.000 kuna. Zbog promjene gospodarskih kretanja uslijed epidemije COVID-19 (SARS—CoV-2, u daljnjem tekstu: koronavirus) i poduzetih mjera sukladno preporukama epidemiologa, došlo je do značajnog smanjenja gospodarskih aktivnosti te se ukazala potreba za izmjenama i dopunama financijskog plana HZZO-a za 2020.

**PRIHODI**

Zbog oslobođenja ili odgode plaćanja doprinosa za pravne subjekte čije je poslovanje pogođeno koronavirusom i ukupnog smanjenja gospodarskih aktivnosti kao posljedica trenutne epidemiološke situacije, procijenjen je pad prihoda od doprinosa za zdravstveno osiguranje u iznosu od 2.000.000.000 kuna što je za 8,79% manje u odnosu na izvorni plan prihoda, a koji će se pokriti primicima od zaduživanja u istom iznosu.

Izmjenama i dopunama financijskog plana ukupni prihodi HZZO-a u 2020. godini iznose 25.486.102.000 kuna.

**RASHODI**

Na rashodovnoj strani smanjena su planirana sredstva na kapitalnom projektu K600000 Rashodi za nabavu nefinancijske imovine za 42.675.000 kuna, A600008 Administracija i upravljanje obveznim zdravstvenim osiguranjem za 30.661.303 kuna, A600020 Administracija i upravljanje dobrovoljnim zdravstvenim osiguranjem za 1.770.000 kuna i na K600001 Rashodi za nabavu nefinancijske imovine dobrovoljnog zdravstvenog osiguranja za 400.000 kuna. Za iznos ukupnog smanjenja od 75.506.303 kuna povećana su sredstva na aktivnosti A600004 Specijalističko konzilijarna zdravstvena zaštita zbog povećanih troškova testiranja na koronavirus koja nisu planirana za zavode za javno zdravstvo i zbog preporuke Hrvatskog zavoda za javno zdravstvo da se trebaju provoditi testiranja na koronavirus prije prijema u bolnice, a što predstavlja dodatni trošak. Naime, HZZO je u novonastaloj situaciji uslijed proglašenja pandemije koronavirusa opterećen dodatnim troškovima stoga nisu bile moguće dodatne uštede na aktivnostima zdravstvene zaštite i naknadama za bolovanja i rodiljni dopust.

Slijedom navedenog, ukupni rashodi HZZO-a u 2020. ostaju nepromijenjeni i iznose 27.486.102.000 kuna.

**RAČUN FINANCIRANJA**

Zakonom o dopunama zakona o izvršavanju Državnog proračuna Republike Hrvatske za 2020. (Narodne novine, broj 42/2020) predviđeno je da će Republika Hrvatska osigurati sredstva za isplatu beskamatnog zajma za premošćivanje situacije nastale zbog različite dinamike priljeva sredstava i dospijeća obveza. U okviru računa financiranja na primicima od zaduživanja iskazan je iznos od 2.000.000.000 kuna koji je zbog smanjenih prihoda od doprinosa potreban za podmirenje obveza do visine planiranih rashoda HZZO-a.

Na poziciji prijenos depozita iz prethodne godine prikazani su podaci o stanju novčanih sredstava u iznosu od 582.232.802 kune, uz napomenu da se ta sredstva odnose najvećim dijelom na sredstva dopunskog zdravstvenog osiguranja.